input: KOMISIJAS ĪSTENOŠANAS LĒMUMS
  (2013. gada 10. decembris),
  ar ko Horvātijai atļauj izmantot noteiktas aptuvenas aplēses PVN pašu resursu bāzes aprēķinam
  (izziņots ar dokumenta numuru C(2013) 8688)
  (Autentisks ir tikai teksts horvātu valodā)
  (2013/748/ES, Euratom)
  EIROPAS KOMISIJA,
  ņemot vērā Līgumu par Eiropas Savienības darbību,
  ņemot vērā Eiropas Atomenerģijas kopienas dibināšanas līgumu,
  ņemot vērā Padomes 1989. gada 29. maija Regulu (EEK, Euratom) Nr. 1553/89 par galīgajiem vienotajiem pasākumiem, lai iekasētu pašu resursus, ko veido pievienotās vērtības nodokļi (1), un jo īpaši tās 13. pantu,
  tā kā:
  (1)
  Saskaņā ar 390.c pantu Padomes 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (2), kā norādīts Akta par Horvātijas Republikas pievienošanās nosacījumiem un pielāgojumiem Līgumā par Eiropas Savienību, Līgumā par Eiropas Savienības darbību un Eiropas Atomenerģijas kopienas dibināšanas līgumā (3) 18. pantā minētā V pielikuma 8. iedaļas (Nodokļu politika) 2. punkta e) apakšpunktā, Horvātija saskaņā ar nosacījumiem, kas bija spēkā šajā dalībvalstī tās pievienošanās dienā, var turpināt piemērot atbrīvojumu apbūves zemes piegādei ar vai bez ēkām uz tās, kā norādīts Padomes 2006/112/EK X pielikuma B daļas 135. panta 1. punkta j) apakšpunktā un 9. punktā, līdz 2014. gada 31. decembrim bez tiesībām termiņu pagarināt, un starptautiskajiem pasažieru pārvadājumiem, kā norādīts Direktīvas 2006/112/EK X pielikuma B daļas 10. punktā, kamēr tādus pašus atbrīvojumus piemēro jebkurā dalībvalstī, kas bijusi Savienības dalībvalsts pirms Horvātijas pievienošanās, un šie darījumi ir jāņem vērā PVN resursu bāzes noteikšanai.
  (2)
  Horvātija ir lūgusi Komisijas atļauju izmantot noteiktas aptuvenas aplēses PVN pašu resursu bāzes aprēķinam no 2013. gada 1. janvāra līdz 2014. gada 31. decembrim, jo tā nevar veikt precīzu PVN pašu resursu bāzes aprēķinu darījumiem, kas norādīti Direktīvas 2006/112/EK X pielikuma B daļas 9. punktā. Šāds aprēķins varētu radīt nesamērīgu administratīvo slogu, kas nebūtu attaisnojams saistībā ar attiecīgo darījumu ietekmi uz Horvātijas kopējo PVN pašu resursu bāzi. Horvātija var veikt aprēķinu, izmantojot aptuvenas aplēses šīs kategorijas darījumiem. Tāpēc Horvātijai būtu jāļauj aprēķināt PVN pašu resursu bāzi no 2013. gada 1. janvāra līdz 2014. gada 31. decembrim, izmantojot aptuvenas aplēses, saskaņā ar Regulas (EEK, Euratom) Nr. 1553/89 6. panta 3. punkta otro ievilkumu.
  (3)
  Šajā lēmumā paredzētie pasākumi ir saskaņā ar Padomdevējas komitejas par pašu resursiem atzinumu,
  IR PIEŅĒMUSI ŠO LĒMUMU.
  1. pants
  Lai aprēķinātu PVN pašu resursu bāzi no 2013. gada 1. janvāra līdz 2014. gada 31. decembrim, Horvātijai atļauj izmantot aptuvenas aplēses attiecībā uz šādu Direktīvas 2006/112/EK X pielikuma B daļā minēto darījumu kategoriju:
  apbūves zemes piegāde (9. punkts).
  2. pants
  Šo lēmumu piemēro no 2013. gada 1. janvāra līdz 2014. gada 31. decembrim.
  3. pants
  Šis lēmums adresēts Horvātijas Republikai.
  Briselē, 2013. gada 10. decembrī